钦定古今图书集成/明伦汇编/官常典/第687卷 > 王介
## 钦定古今图书集成/明伦汇编/官常典/第687卷 > 王介

按《宋史》本传：介字元石，婺州金华人。从朱熹、吕祖谦
游。登绍熙元年进士第，廷对陈时弊，大略言：“近者罢
拾遗补阙，有远谏之意，小人唱为朋党，有厌薄道学
之名。”上嘉其直，擢居第三人。签书昭庆军节度判官
厅公事，除为国子录。上疏言：“寿皇亲挈神器授之陛
下，孝敬岂可久阙乎？”又言：“妇事舅姑如事父母，不可
亏宫中之礼。”不报。孝宗崩，介又力请上过宫执丧，累
疏言辞激切，人叹其忠。宁宗即位，介上疏言：“陛下即
位未三月，策免宰相，迁易台谏，悉出内批，非治世事也。崇宁、大观间，事出御批，遂成北狩之祸。杜衍为相，
常积内降十数封还。今宰相不敢封纳，台谏不敢弹
奏，此岂可久之道？”迁太学博士。时韩𠈁胄居中潜弄，
威福之柄犹未肆也，而文墨论议之士阴附之以希
进，于是始无所惮矣。𠈁胄始疑介前封事诋己，且其
弟仰胄尝以旧识求自通，介拒绝之，𠈁胄怨益深。添
差通判绍兴府，寻知邵武军。会学禁起，谏大夫姚愈
劾介与袁燮皆伪学之党，且附会前相汝愚，主管台
州崇道观。久之，差知广德军。𠈁胄之隶人苏师旦，忿
介不通谒，目为伪党，并及甲寅廷对之语以告。𠈁胄
有劝其自明者，介曰：“吾发已种种，岂为鼠辈所使邪？”
𠈁胄亦畏公议，不敢发。以外艰去，免丧，知饶州，未赴，
召为秘书郎，迁度支郎官。师旦已建节，介与同列谒
政府，遇之于庭，客皆逾阶而揖，介不顾。于是殿中侍
御史徐柟劾介资浅立异，奉祠，除都大坑冶。𠈁胄诛，
朝廷更化，介召还，除侍左郎官兼右司、太子舍人，改
兵部郎官、国子司业、太子侍讲兼国史院编修官、实
录院检讨官，除国子祭酒。会以不雨，诏百官指陈阙
失。时宰相史弥远以母丧起复，介手疏历论时政，推
本《洪范》“僭、恒旸若”之证，谓：罗日愿为变，是“下人谋上
也。修好增币而金人犹觖望，是夷人乱华也。内批数
出，是左右干政也。谏官无故出省，是小人间君子也。
皆谓之僭，一僭已足以致天变，而况兼有之哉！”又言：
“汉法，天地降灾，策免丞相，乞令弥远终丧，择公正无
私者置左右，王、吕、蔡、秦之覆辙，可以为戒。”《接送伴金
国贺生辰使》还，奏：“故事，两国通庙讳御名，而本朝止
通御名，高宗至光宗，皆传名而不传讳。绍熙初，黄裳
尝以为言，而未及厘正。愿正典礼，以尊宗庙。”除秘书
监，升太子右谕德。其在春宫，笃意辅导，每遇讲读，因
事规谏。太子尝欲索馆中图画，却而弗与，及张灯设
乐，则谏止之。且乞选配故家以正始。绝令旨以杜请
谒。宫僚分日上直，以资见闻。迁宗正少卿，兼权中书
舍人，缴驳不避权贵。张允济以阁职为州钤，介谓此
小事而用权臣例，破祖宗制，不可不封还词头。丞相
语介曰：“此中宫意。”介曰：“宰相而逢宫禁意向，给舍而
奉宰相风旨，朝廷纪纲扫地矣。”居数日，除起居舍人。
介奏：“宰相以私请不行而托威福于宫禁，权且下移，
谁敢以忠告陛下者？”乞归老，不许。言：“本朝循唐入阁
之制，左右史不立前殿，若御后殿则立朵殿，下何所
闻见而修《起居注》乎？乞依欧阳修、王存、胡铨所请，分
立殿上。”吏部侍郎许弈以言事去国，介奏曰：“陛下更
化三年，而言事官去者五人。倪思、傅伯成既去，其后
蔡幼学、邹应龙相继而出。今许弈复蹈前辙。此五臣
者，四为给事，一为谏大夫，两年之间，尽听其去。或谓
此皆宰相意，自古未有大臣因给舍论事而去之者，
是大臣误陛下也，将恐成孤立之势。”疏奏，乞补外，以
右文殿修撰知嘉兴府。岁馀，升集英殿修撰、知襄阳
府、京西安抚使，徙知庆元府兼沿海制置使。以疾奉
祠。嘉定六年八月卒，年五十六。端平三年，郡守赵汝
谈请于朝，特赠中大夫、宝章阁待制，谥“忠简。”子埜。